ബസ് കാത്തിരിക്കാം പ്രാവിന് കാഷ്ടം ഫ്രീ ! പൊന്കുന്നം : തലയ്ക്കുമീതെ പ്രാവിന്കൂട്ടം. താഴേക്കുവീഴുന്നത് പ്രാവിന്കാഷ്ടം. ഇത് പൊന്കുന്നം പ്രൈവറ്റ് ബസ് സ്റ്റാന്ഡിലെ വെയിറ്റിംഗ് ഷെഡിലെ കാര്യമാണ്. ദിവസേന നൂറുകണക്കിന് ബസുകളും അതിനനുസരിച്ച് യാത്രക്കാരും വന്നുപോകുന്നസ്ഥലം. കാത്തിരിപ്പുകേന്ദ്രത്തില് നിരനിരയായിട്ടിരിക്കുന്ന ചാരുബഞ്ചുകളിലാണ് യാത്രക്കാര് വന്നു കാത്തിരിക്കുന്നത്. ഇവയുടെ മുകളിലായി മേല്ക്കൂരയില് കൂടുകൂട്ടി കുടിയിരിക്കുന്നത് നൂറുകണക്കിനു പ്രാവുകളാണ്. കാത്തിരിക്കുന്ന മുഴുവന് യാത്രക്കാര്ക്കും കിട്ടും പ്രാവിന്കാഷ്ടം. വസ്ത്രങ്ങളിലടക്കം വണ്ടി വരുന്നതിനുമുമ്ബ് ഒന്നു കഴുകി വൃത്തിയാക്കാന് ഒരുതുള്ളി വെള്ളമില്ല. തൊട്ടടുത്തുള്ള കംഫര്ട്ട് സ്റ്റേഷനില് വെള്ളമുണ്ട്. പക്ഷേ അകത്ത് കയറണമെങ്കില് പണം കൊടുക്കണം. ദുരിതം മാത്രം കൂട്ട് ചിറക്കടവ് ഗ്രാമപഞ്ചായത്ത് വക ബസ് സ്റ്റാന്ഡില് യാത്രക്കാരുടെ ദുരിതം വര്ഷങ്ങളായുള്ളതാണ്. മാറിമാറിവരുന്ന ഭരണസമിതികളടക്കം ബന്ധപ്പെട്ട അധികാരികള്ക്കെല്ലാം നാട്ടുകാര് പരാതി നല്കിയിട്ടും ഒരു നടപടിയും ഉണ്ടായില്ല. ഇപ്പോള് നാട്ടുകാര്ക്ക് യാത്രക്കാരോട് ഒന്നേ പറയാനുള്ളൂ. വൃത്തിയും വെടിപ്പുമുള്ള വസ്ത്രങ്ങള് ധരിച്ചുവരുന്നവര് ദയവായി കാത്തിരിപ്പുകേന്ദ്രത്തിലേക്ക് കയറരുതേ.